250 gæster er mødt op tirsdag morgen i loungen på Hobro Stadion. Mariagerfjord Erhvervsråd og Mariagerfjord Kommune har inviteret til nytårskur, og udover morgenmad, kransekage og champagne står menuen også på oplæg fra erhvervschefen, borgmesteren og Flemming Møldrup fra ”Kender du typen?”. - Vi er rigtig tilfredse med fremmødet, for 250 er cirka det, vi har plads til i dag. Det er virksomhedsledere, byrådspolitikere og lignende fra hele kommunen, så det er vi rigtig glade for, siger erhvervschef Michael Christiansen fra Mariagerfjord Erhvervsråd. Et emne går igen hos de tre talere. Klimaet kom i høj grad på dagsordenen i 2019, og det er stadig på dagsordenen i 2020, hvis man skal tro borgmesteren, erhvervschefen og reklamemanden. Klima på dagsordenen Fra borgmester Mogens Jespersen (V) lyder det, at den grønne omstilling er i medvind i Mariagerfjord Kommune, og flere virksomheder i området tjener penge på at levere bæredygtige løsninger. Reklamemanden Flemming Møldrup har i sit oplæg fokus på klimaforkæmperen Greta Thunberg og unges ønske om en arbejdsplads, der tager ansvar for klima. Ifølge ham er det vigtigt for virksomhederne at have et større formål end profit, når der skal rekrutteres nye medarbejdere. Også erhvervschef Michael Christiansen nævner klimaet i sin tale. Det er også et emne, han vil fokusere på, når han taler med virksomheder i Mariagerfjord i løbet af det næste år: - Vi ser en ny dagsorden med klima-området, og det bliver også noget, vi kommer til at snakke med vores virksomheder i området om i løbet af 2020, så der synes jeg, der har været nogle gode input, siger han. Tid til netværk Årets nytårskur i Mariagerfjord Kommune handler ikke kun om klima og bæredygtighed. Nytårskuren er også til for at hylde de erhvervsdrivende i kommunen og sætte fokus på de emner, der har optaget området i 2019. Derudover får de fremmødte gæster mulighed for at netværke og tale sammen virksomheder og politikere imellem. Det er tredje gang, erhvervsrådet arrangerer nytårskur, og erhvervschef Michael Christiansen er sikker på, at 2020 nok skal blive et godt år for Mariagerfjords erhvervsliv: - Jeg er ganske fortrøstningsfuld. Der har været nogle store samfundsmæssige udfordringer med Trump og så videre gennem 2019, og alligevel er der bare rigtig godt gang i hjulene, og det har jeg stor ro i maven over, at det kommer der også til at være i 2020, siger han.

Opsummering:
Der skal satses på bæredygtige løsninger og klimainitiativer for virksomheder i Mariagerfjord. Det var opfordringen fra talerne til kommunens og erhvervsrådets nytårskur.